## Odluka o izmjenama i dopunama Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

### NN 35/2006 (29.3.2006.), Odluka o izmjenama i dopunama Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

# HRVATSKA NARODNA BANKA

**893**

Na temelju članka 62. stavka 4. i članka 39. stavka 2. pod i) Zakona o Hrvatskoj
narodnoj banci (»Narodne novine«, br. 36/2001.)te članka 49., 51., 52., 53. i
54. Zakona o deviznom poslovanju (»Narodne novine«, br. 96/2003. i 140/2005.)
guverner Hrvatske narodne banke donosi

## ODLUKU

### O IZMJENAMA I DOPUNAMA ODLUKE O PRIKUPLJANJU PODATAKA ZA POTREBE SASTAVLJANJA PLATNE BILANCE, STANJA INOZEMNOG DUGA I STANJA MEĐUNARODNIH ULAGANJA

Članak 1.

U članku 5. Odluke o prikupljanju podataka za potrebe sastavljanja platne
bilance, stanja inozemnog duga i stanja međunarodnih ulaganja (»Narodne novine«,
br. 150/2003., 8/2005. i 70/2005.) alineja 1. mijenja se i glasi:
»1. Prijavu inozemnog vlasničkog ulaganja,«

Članak 2.

Naslov odjeljka II.1. glave II. mijenja se i glasi:
»II.1. Prijava inozemnog vlasničkog ulaganja«

Članak 3.

Članak 6. mijenja se i glasi:
»(1) Obveznici dostavljanja Prijave inozemnog vlasničkog ulaganja su svi
rezidenti – pravne osobe u kojima su nerezidenti stekli vlasništvo nad njihovim
dionicama ili vlasničkim udjelima te rezidenti koji su obavili ulaganje kojim su
stekli vlasništvo nad dionicama ili vlasničkim udjelima nekog nerezidenta –
pravne osobe. Iznimno, ove obveze oslobođeni su oni rezidenti koji su izabrani u
uzorak za tromjesečno istraživanje o izravnim i ostalim vlasničkim ulaganjima i
tako su postali obveznici dostavljanja Tromjesečnog izvješća o inozemnim
ulaganjima iz članka 12. Odluke.
(2) Obveznici dostavljanja Prijave inozemnog vlasničkog ulaganja dužni su
prijaviti sljedeća vlasnička ulaganja:
1. Inicijalno vlasničko ulaganje iz inozemstva – vlasničko ulaganje kojim je
neki nerezident prvi put stekao dionice ili vlasničke udjele rezidenta – pravne
osobe.
2. Inicijalno vlasničko ulaganje u inozemstvo – vlasničko ulaganje rezidenta u
inozemstvo kojim je prvi put stekao vlasništvo nad dionicama ili vlasničkim
udjelima nekog nerezidenta – pravne osobe.
3. Sva naknadna vlasnička ulaganja nerezidenta kojima se povećava vlasnička
glavnica ili neka druga komponenta kapitala rezidenta – pravne osobe i/ili
kojima su stečene dodatne dionice ili vlasnički udjeli rezidenta – pravne osobe,
a koje pojedinačno iznose minimalno 500.000,00 kuna.
4. Sva naknadna vlasnička ulaganja rezidenata kojima se povećava vlasnička
glavnica ili neka druga komponenta kapitala nerezidenta – pravne osobe i/ili
kojima su stečene dodatne dionice ili vlasnički udjeli nerezidenta – pravne
osobe, a koji pojedinačno iznose minimalno 500.000,00 kuna.

Članak 4.

Članak 7. mijenja se i glasi:
»Prijava inozemnog vlasničkog ulaganja dostavlja se na obrascu IU-IP (Prijava
inozemnog vlasničkog ulaganja) koji je, zajedno s uputama za popunjavanje,
sastavni dio ove odluke.«

Članak 5.

U članku 8. riječ »inicijalnog« zamjenjuje se riječju »vlasnič­kog«, a iza
riječi »ulaganja« dodaje se tekst »iz članka 6. Odluke«.

Članak 6.

U članku 14. stavku 1. briše se alineja 1.
Dosadašnje alineje 2. i 3. postaju alineje 1. i 2.
U članku 14. stavku 2. riječ »obrazaca« zamjenjuje se riječju »obrasca«, a
tekst: »IU-SI2 i« briše se.

Članak 7.

U članku 45. riječi »kao poslovnu tajnu« zamjenjuju se riječima »u skladu sa
Zakonom o službenoj statistici«.

Članak 8.

(1) U Odluci se mijenjaju sljedeći obrasci s pripadajućim uputama za njihovo
popunjavanje:
IU-IP, Prijava inicijalnog inozemnog ulaganja (sada: IU-IP, Prijava inozemnih
vlasničkih ulaganja)
IU-GP, Godišnja prijava inozemnih ulaganja
IU-T2, Upitnik o vlasničkim ulaganjima (stanja i transakcije)
IU-P, Upitnik o transakcijama između matičnih poduzeća i njihovih podružnica.
(2) Obrasci i upute iz stavka 1. ovog članka sastavni su dio ove odluke.
(3) Obrazac IU-SI2 i pripadajuća uputa za njegovo popunjavanje brišu se.

Članak 9.

Ova odluka stupa na snagu osmog dana od dana objave u »Narodnim novinama«.

O. br. 198-020/03-06/ŽR
Zagreb, 20. ožujka 2006.

Guverner
Hrvatske narodne banke
**dr. sc. Željko Rohatinski**, v. r.

![](dodatni/145522.gif)
![](dodatni/145523.gif)

![](dodatni/145524.gif)
![](dodatni/145525.gif)
![](dodatni/145526.gif)
![](dodatni/145527.gif)
![](dodatni/145528.gif)
![](dodatni/145529.gif)
![](dodatni/145530.gif)
![](dodatni/145531.gif)
![](dodatni/145532.gif)
![](dodatni/145533.gif)
![](dodatni/145534.gif)
![](dodatni/145535.gif)
![](dodatni/145536.gif)
![](dodatni/145537.gif)

UPUTE ZA POPUNJAVANJE

Izvještajni subjekt u okviru ovog Upitnika je rezident – pravna ili fizička
osoba u čije se ime Upitnik popunjava.
Vrsta subjekta:
U ovu rubriku unosi se broj pridružen opciji koja odgovara izvještajnom
subjektu:

|  |  |
| --- | --- |
| 11 – banka | 21 – poduzeće, dioničko društvo |
| 12 – štedionica | 22 – poduzeće, društvo s ograničenom odgovornošću |
| 13 – investicijski fond | 23 – poduzeće, komanditno društvo |
| 14 – mirovinski fond | 24 – poduzeće, javno trgovačko društvo |
| 15 – osiguravajuće društvo |  |
| 16 – ostale financijske institucije | 26 – fizička osoba/obrtnik |

**Djelatnost:**U ovu rubriku unosi se šifra djelatnosti prema Odluci o nacionalnoj
klasifikaciji djelatnosti, objavljenoj u »Narodnim novinama« br. 13/2003 od
27.01.2003. Šifra djelatnosti unosi na četiri znamenke. Ne popunjavaju fizičke
osobe.
 **A) Vlasnička ulaganja iz inozemstva***Popunjavaju samo rezidenti čije dionice/vlasničke udjele posjeduju nerezidenti!***Oznake pozicija kapitala u ovoj tablica radi lakšeg snalaženja odgovaraju
oznakama u računskom planu za poduzetnike**
90) Upisani temeljni kapital (vlasnička glavnica) – unosi se knjigovodstvena
(nominalna) vrijednost upisanog temeljnog kapitala (vlasničke glavnice),
isključujući povlaštene dionice bez prava glasa i bez premija na emitirane
dionice
**901) Upisani temeljni kapital koji nije plaćen** – knjigovodstvena vrijednost
potraživanja po upisanom, a neuplaćenom temeljnom kapitalu
**91) Premije na emitirane dionice** – razlika između nominalne i stvarne
vrijednosti upisanog temeljnog kapitala (ako su dionice/vlasnički udjeli prodani
vlasnicima po višoj/nižoj cijeni od nominalne)
**92) i 93) Pričuve** – unosi se knjigovodstvena vrijednost svih pričuva na kraju
izvještajnog tromjesečja (uključujući i revalorizacijske)
**94) i 95) Zadržani dobici/gubitak i dobit/gubitak tekuće godine** – ukupna
zadržana dobit ili preneseni gubitak plus dobit/gubitak tekuće godine. Gubitak
se unosi s minus predznakom.
**Stanje vlasničkih ulaganja u domaća trg. društva** – unosi se ukupna vrijednost
vlasničkih ulaganja u domaća trgovačka društva – uključuje vrijednost
dionica/vlasničkih udjela i vrijednost neraspodijeljen dobiti/gubitka koji se po
osnovi udjela u vlasništvu odnosi na izvještajni subjekt
**Ukupna vrijednost nekretnina u vlasništvu** – treba upisati knjigovodstvenu
vrijednost svih nekretnina u vlasništvu poduzeća, uključujući i zemljišta
**1a. Poljoprivredna zemljišta, šume i sl.** – unosi se knjigovodstvena vrijednost
poljoprivrednih zemljišta, šuma i sl. u vlasništvu izvještajnog subjekta
**1b. Zemljišta namijenjena izgradnji kuća i kuća za odmor** – unosi se
knjigovodstvena vrijednost zemljišta u vlasništvu poduzeća, a koja su
namijenjena izgradnji kuće, kuće za odmor ili nekog drugog objekta koji nema
poslovnu namjenu
**1c. Kuće i kuće za odmor** – knjigovodstvena vrijednost kuća, kuća za odmor,
apartmana i ostalih objekata koji nemaju poslovnu namjenu
**Distribucija inozemnog udjela u vlasničkoj glavnici po zemljama
1. Šifra zemlje inozemnog vlasnika** – prema popisu iz »Narodnih novina« 104/2003
i 130/2003. Npr. za vlasnike iz Njemačke upisuje se 276
**2. Udjeli do 10%** – unosi se postotni udio u vlasništvu za zemlje iz kojih svaki
od vlasnika sudjeluje s manje od 10% u vlasništvu (Npr. ulagač iz Njemačke
posjeduje 4% – u ovaj se redak upisuje 4% ili 3 ulagača iz Njemačke posjeduju
redom 2%, 3% i 6% – onda se u ovaj redak upisuje 11% bez obzira što je ukupni
udio veći od 10%).
**3. Udjeli iznad 10%** – unosi se postotni udio u vlasništvu za zemlje iz kojih
pojedini vlasnik sudjeluje s više od 10% u vlasništvu (Npr. 2 ulagača iz
Njemačke posjeduju 15% odnosno 50% udjela u vlasništvu – u ovaj se redak upisuje
65%)

**B) Stanje vlasničkih ulaganja u inozemstvu, distribucija po zemljama**
*Popunjavaju samo rezidenti koji su obavili vlasnička ulaganja u inozemstvo!***1. Šifra zemlje inozemnog trg. društva** – prema popisu iz »Narodnih novina«
104/2003 i 130/2003. Npr. za trg. društva iz Njemačke upisuje se 276
**2. Udjeli do 10%** – unosi se stanje portfeljnih vlasničkih ulaganja u zemlju iz
prvog stupca. Portfeljnim vlasničkim ulaganjima smatraju se vlasnička ulaganja u
trgovačko društvo u čijem vlasništvu izvještajni subjekt sudjeluje s manje od
10% udjela. Preferira se tržišna vrijednost vlasničkih udjela. Ako ne postoji,
unosi se knjigovodstvena. Npr. ako izvještajni subjekt posjeduje
dionice/vlasničke udjele u 3 njemačka poduzeća u čijem vlasništvu sudjeluje
redom s 2%, 3% i 7%, onda se pod šifru 276 u ovaj stupac upisuje stanje ulaganja
u ova 3 poduzeća (u tisućama kuna).
**3. Udjeli iznad 10%** – unosi se stanje izravnih vlasničkih ulaganja u zemlju iz
prvog stupca. Izravnim vlasničkim ulaganjima smatraju se vlasnička ulaganja u
trgovačko društvo u čijem vlasništvu izvještajni subjekt sudjeluje s 10% ili
više udjela. Treba unijeti tržišnu vrijednost dionica/vlasničkih udjela koje
izvještajni subjekt posjeduje. Ako ne postoji tržišna vrijednost, treba unijeti
knjigovodstvenu vrijednost koja uključuje i neraspoređenu dobit inozemnih
trgovačkih društava na koju izvještajni subjekt ima pravo temeljem sudjelovanja
u vlasništvu.

![](dodatni/145538.gif)
![](dodatni/145539.gif)

UPUTE ZA POPUNJAVANJE

Izvještajni subjekt u okviru ovog Upitnika je rezident – pravna ili fizička
osoba u čije se ime Upitnik popunjava.
Vrsta subjekta: unosi se broj pridružen opciji koja odgovara izvještajnom
subjektu:

11 – banka                           21 – poduzeće, dioničko društvo
12 – štedionica                     22 – poduzeće – društvo s ograničenom odgovornošću
13 – investicijski fond           23 – poduzeće komanditno društvo
14 – mirovinski fond             24 – poduzeće – javno trgovačko društvo
15 – osiguravajuće društvo
16 – ostalo                           26 – fizička osoba/obrtnik

Djelatnost: Unosi se šifra djelatnosti prema Odluci o
nacionalnoj klasifikaciji djelatnosti, iz »Narodnih novina« 13/2003 Ne
popunjavaju fizičke osobe.

**1. VLASNIČKO ULAGANJE IZ INOZEMSTVA**

**Zemlja inozemnog vlasnika** – unosi se troznamenkasta šifra zemlje u kojoj
inozemni vlasnik ima sjedište, prema popisu šifara zemalja objavljenom u
»Narodnim novinama« br. 104/2003 i 130/2003.
**Naziv i sjedište inozemnog vlasnika** – unosi se točan naziv i sjedište inozemnog
vlasnika.
**Vrsta inozemnog vlasnika** – unosi se jedan od ponuđenih brojeva koji definira
vrstu inozemnog vlasnika:
51 – međunarodne financijske institucije
52 – investicijski fondovi
53 – ostale financijske institucije
54 – nefinancijske institucije
55 – fizičke osobe
**Mjesec ulaganja** – unosi se četveroznamenkasta oznaka mjeseca i godine (npr. za
siječanj 2006. godine unosi se 0106).
Tržišna vrijednost ulaganja – unosi se tržišna vrijednost dionica ili vlasničkih
udjela koji su pribavljeni ovom transakcijom.
Ukoliko su uplaćeni u novcu, unosi se uplaćeni iznos, bez obzira da li mu je
svrha osnivački ulog, dokapitalizacija ili je plaćen trećoj osobi – pravnoj ili
fizičkoj (ili Fondu za privatizaciju) u svrhu stjecanja dionica/vlasničkih
udjela.
Transakcije koje rezultiraju u povećanju kapitala, ali ne vlasničke glav­nice,
već npr. pričuva poduzeća, također se unose u ovaj stupac.
Za druge načine stjecanja dionica/vlasničkih udjela (stvari, prava i licence ili
sl.) unosi se tržišna vrijednost uložene imovine (u nedostatku informacija, može
se koristiti knjigovodstvena vrijednost).
U slučaju zamjene dužničkog odnosa vlasničkim (npr. pretvaranje kredita u
vlasnički udio), unosi se vrijednost duga koji se pretvara u vlasničku glavnicu.

**Vrsta vlasničkog ulaganja** – unosi se šifra koja odgovara vrsti vlasničkog
ulaganja:
1 – osnivački ulog
2a – povećanje vlasničke glavnice (temeljnog kapitala)
2b – povećanje pričuva poduzeća
3 – privatizacija (otkup vlasničkih udjela od Fonda za privatizaciju)
4 – preuzimanje vlasničkih udjela od drugih domaćih pravnih ili fizičkih osoba
5 – ostalo.
**Način plaćanja** – unosi se šifra načina plaćanja dionica/vlasničkih udjela prema
sljedećem šifarniku:
1 – uplata u novcu,
2 – kredit,
3 – stvari,
4 – prava i licence,
5 – zamjena dužničkog odnosa vlasničkim
6 – ostalo.
**Postotak udjela u vlasništvu** – unosi se postotak (na dvije decimale) udjela u
vlasničkoj glavnici izvještajnog subjekta koji je inozemni vlasnik (nerezident)
stekao prikazanom transakcijom.
Oznaka vrijednosnog papira Unosi se oznaka koju dodijeljuje Središnja
depozitarna agencija (SDA). Popunjavaju samo dionička društva.
Oznaka domaćeg skrbnika Popunjava se samo ako su stečene dionice/vlasnički
udjeli u skrbništvu domaćih skrbnika. U tom slučaju treba naznačiti o kojem se
skrbniku radi navodeći oznaku banke skrbnika (ZABA, PBZ, HVB, RBA itd).

**2. VLASNIČKO ULAGANJE U INOZEMSTVO**

**Zemlja inozemnog trgovačkog društva** – unosi se troznamenkasta šifra zemlje
sjedišta trgovačkog društva čiji su vlasnički udjeli/dionice stečeni ovom
transakcijom, prema popisu šifara zemalja objavljenom u »Narodnim novinama« br.
104/2003 i 130/2003.
**Naziv i sjedište inozemnog trgovačkog društva** – unosi se točan naziv i sjedište
inozemnog trgovačkog društva čiji su vlasnički udjeli/dionice stečeni ovom
transakcijom
**Vrsta inozemnog trgovačkog društva** – unosi se jedan od ponuđenih brojeva koji
definira vrstu inozemnog trgovačkog društva:
53 – financijske institucije
54 – nefinancijska poduzeća.
**Mjesec ulaganja** – unosi se četveroznamenkasta oznaka mjeseca i godine (npr. za
siječanj 2006. godine unosi se 0106).
**Tržišna vrijednost ulaganja** – unosi se tržišna vrijednost dionica ili vlasničkih
udjela koji su pribavljeni ovom transakcijom.
Ukoliko su uplaćeni u novcu, pod tržišnom vrijednošću podrazumijeva se uplaćeni
iznos.
Transakcije koje rezultiraju u povećanju kapitala, a ne povećavaju vlasničku
glavnicu, već npr. pričuve poduzeća, također se unose u ovaj stupac.
Za druge načine stjecanja dionica/vlasničkih udjela (stvari, prava i licence ili
sl.) unosi se tržišna vrijednost uloženog sredstva. U nedostatku informacija,
kao tržišna vrijednost nefinancijskog sredstva može se koristiti knjigovodstvena
vrijednost.
U slučaju zamjene dužničkog odnosa vlasničkim (npr. pretvaranje kredita u
vlasnički udio), unosi se vrijednost duga koji se pretvara u vlasničku glavnicu.

**Način plaćanja** – unosi se šifra načina plaćanja dionica/vlasničkih udjela prema
sljedećem šifarniku:
1 – uplata u novcu,
2 – kredit,
3 – stvari,
4 – prava i licence,
5 – zamjena dužničkog odnosa vlasničkim
6 – ostalo.
**Postotak udjela u vlasništvu** – Unosi se postotak (na dvije decimale) udjela u
vlasničkoj glavnici inozemnog poduzeća koji je izvještajni subjekt stekao
prikazanom transakcijom.

Odluka, NN 35/2006-893
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)